
הכנסת העשרים
מושב שני
<פרוטוקול מס' 319>
מישיבת ועדת הכספים
יום שני, י"א באדר ב התשע"ו (21 במרץ 2016), שעה 13:40
<סדר היום:>
<החלטת ועדת הכספים בדבר פיצול הצעת חוק לתיקון פקודת מס הכנסה (תיקון מס' 219), התשע"ו-2016>
נכחו:

<חברי הוועדה:> 
משה גפני – היו"ר

מיקי לוי 
מיקי רוזנטל
<מוזמנים:> 
	ישי פרלמן
	–
	עוזר רשאי מחלקה משפטית, משרד האוצר

	רובי בוטבול
	–
	יועץ מקצועי למנהל הרשות, רשות המסים

	עפרי שלו
	–
	מנהל המחלקה המקצועית, רשות המסים

	צור גינת
	–
	מנהל מחלקת קופ"ג, רשות המסים

	ספי זינגר
	–
	משרד המשפטים

	כרמית נאור
	–
	לשכה משפטית, המוסד לביטוח לאומי

	צבי פרידמן
	–
	יו"ר ועדת המיסוי, לשכת התיאום של הארגונים הכלכליים

	ג'ק בלנגה
	–
	סגן נשיא ויו"ר ועדת מסים, לשכת רואי חשבון

	יוסי אלישע
	–
	יו"ר ועדת המסים, לשכת עורכי הדין


לרשימת השדלנים שנכחו בדיון – ראו בקישור זה.

<ייעוץ משפטי: >
שגית אפיק
אייל לב ארי

<מנהל הוועדה:>
טמיר כהן
<רישום פרלמנטרי:>
ס.ל., חבר המתרגמים
<הצעת חוק לתיקון פקודת מס הכנסה (תיקון מס' 219), התשע"ו-2016>
<היו"ר משה גפני:>
אני מחדש את ישיבת ועדת הכספים. אני מתנצל על היום הלא נורמלי הזה, שנעשה שלא באשמתי. השעה כבר מאוחרת ואנחנו לא נוכל להספיק את הכול. אנחנו בהצעת חוק לתיקון פקודת מס הכנסה (תיקון מספר 219). אני מבקש לדון בסעיף 5, השותפויות. לגבי הנושא של השותפויות. אנחנו אחרי זה נמשיך לגבי שאר החוק, אבל קודם אני רוצה את הסעיף הזה, אני חושב שהוא חשוב. אתם יכולים להסביר את סעיף 5, בבקשה. 

<שגית אפיק:>
זה עמוד 391, תיקון מספר 219. 

<היו"ר משה גפני:>
בבקשה. 

<ישי פרלמן:>
מדובר באופן כללי בסעיף, יש שינוי מבנה של חברות. יש סעיפים בפקודה שמאפשרים שינוי מבנה בתנאים מסוימים, להקל על מי שמקים חברה ועל מי שמפרק חברה. אנחנו רוצים שהסעיפים האלה יחולו גם על שותפות רשומה בשינויים המחויבים. זו דרישה שעלתה מהשטח, מבעלי עסקים שרוצים להקים שותפויות ונתקלים בכל מיני בעיות ורוצים שהסעיפים האלה יחולו גם עליהם. זו הקלה בעצם. 

<ג'ק בלנגה:>
אדוני, בנושא שותפויות, אנחנו קודם כל מברכים על ההרחבה, אבל מבחינת הדין במסים אין הבדל בין שותפות רשומה לשותפות לא רשומה, למעט במקרה אחד, בחוק אחד, בחוק מיסוי מקרקעין. כך שנכון שלרשות המסים מאוד קשה לבדוק שותפויות לא רשומות, כי אין להם נסח של רשם השותפויות, אבל זו לא סיבה מספיק טובה. 
<היו"ר משה גפני:>
ולכן מה אתה מציע? 

<קריאה:>
שיהיה כתוב שותפויות. 

<היו"ר משה גפני:>
בבקשה, מר פרידמן. 

<צבי פרידמן:>
קודם כל התיקון הזה הוא תיקון מבורך, היה צריך להיות כבר לפני הרבה הרבה מאוד שנים. 

<היו"ר משה גפני:>
לא הייתי אז יושב ראש הוועדה. 

<שגית אפיק:>
אבל הם לא פועלים לפיו, ממילא? 

<צבי פרידמן:>
לא, לא פועלים לפיו. הוא היווה הרבה חסמי מס. רבותיי, אם אנחנו לוקחים - - - 

<היו"ר משה גפני:>
עם הדרך הזאת אני אאחר גם את המנחה האחרון. 

<צבי פרידמן:>
אבל זה חשוב, כבוד היושב ראש. 

<מיקי רוזנטל (המחנה הציוני):>
אבל עזוב את ההיסטוריה, דבר על התכל'ס. 

<צבי פרידמן:>
יש לנו עוד חסמי מס בחוק המיזוגים והפיצולים, לא פחות מעוותים מאשר אותם חסמי מס שפוגעים במשק, פוגעים בצמיחת המשק, לא מאפשרים זרימה של שינויי מבנה.

<היו"ר משה גפני:>
זה בסדר? 

<צבי פרידמן:>
זה לא מספיק. זה רק קצה הקצה של התיקונים. 

<היו"ר משה גפני:>
לא מספיק. תודה רבה. אין לנו זמן בצהריים עכשיו, כשיש ישיבות סיעות, להוסיף עוד דברים. אבל אנחנו נמשיך בחוק הזה. 

<יוסי אלישע:>
אני מצטרף ללשכת רואי החשבון בעניין הזה. הנושא של שותפויות שאינן רשומות עדיין פתוח לכאורה ולאור פסק דין שדות, העברה של נכסים כאמור לשותפות חייבת במס לכל דבר ועניין, כגוף משפטי נפרד, ואם כבר מבצעים את התיקון אז צריך להחיל את זה גם על שותפויות רגילות. 

<היו"ר משה גפני:>
מה אתם עונים על השאלות האלה של דווקא רשום? 

<עפרי שלו:>
קודם כל לעניין הרשומה, אני דווקא חושב שזה חיובי שאנחנו דורשים פה רשומה, כי זה יביא את השותפויות הלא רשומות לבוא ולהירשם. אנחנו בחרנו דווקא את הרשומות כי זה ישות שאתה יודע מי היא, היא רשומה, היא קיימת ואנחנו מבחינתנו יודעים לטפל בה. הרצון שלנו הוא כדי שגם הם, מי שהיא שותפות פעילה רשומה, שיירשם. 

<היו"ר משה גפני:>
אתם תסכימו להוריד את הרשומה דווקא? 

<עפרי שלו:>
אנחנו מתנגדים להוריד את הרשומה. 

<שגית אפיק:>
יש לי שאלה. ב-103א עצמו ההחלה היא 'בשינויים המחויבים וכן בשינויים נוספים שיורה עליהם המנהל'. תנו לי דוגמה לשינויים נוספים. זה סעיף נורא כללי. הסעיף הזה נכנס לתוך סעיף 103א שאומר שהוראות אותו חלק בפקודת מס הכנסה יחולו, היום זה על שינוי המבנה של אגודות שיתופיות ועמותות ועכשיו אנחנו מוסיפים שזה יחול גם על שותפויות רשומות. אבל ההחלה היא החלה כזאת שהיא בשינויים המחויבים וכן בשינויים נוספים שיורה עליהם המנהל. אני רוצה דוגמה לשינויים נוספים שהמנהל יכול להורות עליהם. זה פשוט סעיף ממש כללי ואמורפי. 

<עפרי שלו:>
כל חלק ה'2 או פרק המיזוגים והפיצולים בפקודת מס הכנסה מוסדר לחברות, הוא מדבר על העברה של נכסים תמורת הקצאת מניות למשל. בשותפות אין הקצאת מניות, יש לך את הסכם השותפות, יש את הזכויות בשותפות אבל אין הקצאה של מניות בדומה לחברה. כלומר פה צריך שינויים מחויבים שמתאימים את זה בדומה לחברה, רק בשותפות. 
באופן כללי כל הנושא של השותפויות יוצר הרבה מאוד בעיות בהיבטים של המס, יש הרבה מאוד שאלות שעולות אגב שינויי מבנה בשותפויות. אני חושב שגם צביקה פרידמן פה יכול להסכים איתי על הנושא הזה וזה חלק מהדברים שאנחנו צריכים גם ללמוד אותם, לראות כל מקרה ומקרה ולהתאים לו את החליפה המתאימה לאותו מקרה ולאפשר לו לנוע. 

<שגית אפיק:>
ואיך יהיו השינויים האלה שיורה עליהם המנהל לדוגמה? 

<עפרי שלו:>
במסגרת החלטת מיסוי. 

<שגית אפיק:>
בהחלטת מיסוי לאותה שותפות באופן ספציפי? 

<עפרי שלו:>
לאותה שותפות, כן. 

<היו"ר משה גפני:>
מי מקריא את הסעיף? 

<ישי פרלמן:>
(מקריא): בסעיף 103א לפקודה, בכותרת השוליים, אחרי "תחולה על" יבוא "שותפויות רשומות".

2. בסעיף קטן (א) אחרי "שינוי מבנה של" יבוא "שותפויות רשומות", אחרי "שאחד הצדדים לו הוא" יבוא "שותפות רשומה", ובסופו יבוא בסעיף קטן זה, " "שותפות רשומה" – שותפות רשומה לפי פקודת השותפויות (נוסח חדש), התשל"ה-1975, שאושרה בידי המנהל לעניין זה". 
<היו"ר משה גפני:>
תודה רבה. אני יכול להצביע על זה, מבחינתכם? 

<קריאה:>
אין בעיה.

<שגית אפיק:>
תחילה, אתם לא מבקשים לזה מיוחדת? 

<קריאה:>
לא, ברגע שזה - - - 

<היו"ר משה גפני:>
אוקיי. מי בעד הפיצול של סעיף 5 מהחוק? מי נגד? אין. מי נמנע? אין. הפיצול אושר. 

הצבעה על פיצול סעיף 5 מהחוק

בעד – רוב
נגד – 0 
נמנעים – 0

הפיצול אושר פה אחד.
<היו"ר משה גפני:>
מי בעד אישור סעיף 5, כפי שהוקרא על ידי ישי מרשות המסים. מי בעד? מי נגד? אין, מי נמנע? אין. הסעיף אושר. אפשר להביא אותו למליאה. 

הצבעה על אישור סעיף 5

בעד – רוב
נגד – 0 
נמנעים – 0

סעיף 5 אושר פה אחד.
<היו"ר משה גפני:>
תודה רבה. 

<הישיבה ננעלה בשעה 14:00.>

